CELEX: 32018D1921
Language: sk
Date: 2018-12-04 00:00:00
Title: Vykonávacie rozhodnutie Rady (EÚ) 2018/1921 zo 4. decembra 2018, ktorým sa mení vykonávacie rozhodnutie 2013/191/EÚ, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty

7.12.2018   
               
               
                  SK
               
               
                  Úradný vestník Európskej únie
               
               
                  L 311/36
               
            
         VYKONÁVACIE ROZHODNUTIE RADY (EÚ) 2018/1921
         zo 4. decembra 2018,
         ktorým sa mení vykonávacie rozhodnutie 2013/191/EÚ, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     Vykonávacím rozhodnutím Rady 2013/191/EÚ (2) sa Lotyšsku povolilo, aby zaviedlo osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES (ďalej len „osobitné opatrenie“). Povolenie uplatňovať osobitné opatrenie bolo následne zmenené a predĺžené do 31. decembra 2018 vykonávacím rozhodnutím Rady (EÚ) 2015/2429 (3).
                  
               
                     (2)
                  
                  
                     Osobitné opatrenie obmedzuje na 50 % právo na odpočítanie dane z pridanej hodnoty (ďalej len „DPH“) zaplatenej pri nákupe, lízingu, nadobudnutí v rámci Spoločenstva a dovoze osobných motorových vozidiel s maximálnou povolenou hmotnosťou nepresahujúcou 3 500 kilogramov a s najviac ôsmimi sedadlami okrem sedadla vodiča, ako aj výdavky spojené s údržbou, opravou a pohonnými látkami pre takéto osobné motorové vozidlá.
                  
               
                     (3)
                  
                  
                     Listom, ktorý Komisia zaevidovala 20. júna 2018, Lotyšsko požiadalo o povolenie ďalej uplatňovať osobitné opatrenie s cieľom obmedziť právo na odpočítanie v súvislosti s výdavkami týkajúcimi sa určitých osobných motorových vozidiel, ktoré sa nepoužívajú výlučne na podnikateľské účely.
                  
               
                     (4)
                  
                  
                     Komisia listom zo 7. septembra 2018 postúpila žiadosť Lotyšska ostatným členským štátom. Listom z 10. septembra 2018 Komisia oznámila Lotyšsku, že má všetky informácie potrebné na posúdenie žiadosti.
                  
               
                     (5)
                  
                  
                     V súlade s článkom 6 ods. 2 vykonávacieho rozhodnutia (EÚ) 2015/2429 Lotyšsko predložilo správu, ktorá obsahuje aj preskúmanie percentuálneho podielu stanoveného na odpočítanie DPH. Na základe momentálne dostupných informácií Lotyšsko tvrdí, že obmedzenie na 50 % je naďalej opodstatnené a primerané.
                  
               
                     (6)
                  
                  
                     Predĺženie platnosti tohto osobitného opatrenia by malo byť časovo obmedzené, aby bolo možné preskúmať jeho potrebu a účinnosť, ako aj primeranosť percentuálneho podielu. Vzhľadom na priaznivý dosah osobitného opatrenia na administratívnu záťaž daňovníkov a daňových orgánov by sa preto Lotyšsku malo povoliť, aby počas obmedzeného obdobia do 31. decembra 2021 naďalej uplatňovalo osobitné opatrenie.
                  
               
                     (7)
                  
                  
                     Ak bude Lotyšsko považovať ďalšie predĺženie platnosti osobitného opatrenia na obdobie po roku 2021 za potrebné, malo by Komisii do 31. marca 2021 predložiť spolu so žiadosťou o predĺženie správu, ktorej súčasťou bude preskúmanie uplatňovaného percentuálneho podielu.
                  
               
                     (8)
                  
                  
                     Osobitné opatrenie bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH.
                  
               
                     (9)
                  
                  
                     Vykonávacie rozhodnutie 2013/191/EÚ by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Článok 6 vykonávacieho rozhodnutia 2013/191/EÚ sa nahrádza takto:
            
               
                  „Článok 6
                  
                     1.   Toto rozhodnutie sa uplatňuje od 1. januára 2016 a platí do 31. decembra 2021.
                  
                  
                     2.   Prípadná žiadosť o predĺženie platnosti povolenia stanoveného v tomto rozhodnutí sa Komisii predloží do 31. marca 2021 a pripojí sa k nej správa zahŕňajúca preskúmanie percentuálneho podielu stanoveného v článku 1.“
                  
               
            
         
         
            Článok 2
            Toto rozhodnutie nadobúda účinnosť dňom jeho oznámenia.
            Uplatňuje sa od 1. januára 2019.
         
         
            Článok 3
            Toto rozhodnutie je určené Lotyšskej republike.
         
         
            V Bruseli 4. decembra 2018
            
               
                  Za Radu
               
               
                  predseda
               
               H. LÖGER
            
         
         
            (1)  Ú. v. EÚ L 347, 11.12.2006, s. 1.
         
            (2)  Vykonávacie rozhodnutie Rady 2013/191/EÚ z 22. apríla 2013, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 113, 25.4.2013, s. 11).
         
            (3)  Vykonávacie rozhodnutie Rady (EÚ) 2015/2429 z 10. decembra 2015, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 334, 22.12.2015, s. 15).